OzLabs/hebrew-wiki-articles huggingface dataset:
מיל (יחידת מידה)

מיל או מייל היא יחידת אורך. בשם מיל הייתה קיימת במספר מערכות של יחידות מידה, ושמה נגזר מהמילה הלטינית mille – אלף.

ברומא העתיקה שימש המיל לציין 1,000 מידות אורך רומאיות, שנקראו פאסום (מילולית צעד והכוונה היא ל"צעדים כפולים"), מרחק השווה לכ-1,479 מטר. הנוהג הרומי להציב אבני דרך לאורך הדרכים במרחק מיל אחת מהשנייה מאפשר לדעת בדיוק רב את מידת המיל הרומי. בהמשך אומץ ה"מיל" על ידי חברות אחרות ונכנס לשיטות אחרות, שבהן לא היה שווה לאלף יחידות קטנות יותר. 

כיום נמצאים בשימוש שלושה סוגי מיל:
* מיל בינלאומי, השווה ל-1,760 יארדים בינלאומיים, או ל-5,280 רגליים בינלאומיות, או ל-1,609.344 מטרים. מיל זה הוא חלק ממערכת היחידות הבריטית. 
* מיל אמריקאי, השווה ל-5,280 רגליים אמריקאיות (survey foot), או ל-1,609.347 מטרים. 
* מיל ימי, המוגדר כאורך של דקת קשת אחת על קו אורך של כדור הארץ והשווה ל-1,852 מטרים.

==מידות שהושפעו מהמיל הרומי== 
בעבר היה בשימוש גם המיל הגאוגרפי, אשר הוגדר כאורך של דקת קשת אחת על קו המשווה של כדור הארץ ואשר היה שווה לכ-1,855 מטרים. 

בנורווגיה ובשוודיה משמש המיל כיחידת מידה מקובלת השקולה ל-10 קילומטר, אך בעבר נע אורכו בין 10.688 קילומטר בשוודיה ל-11.295 קילומטר בנורווגיה. בעבר הייתה בגרמניה ובארצות סקנדינביה, יחידת מיל שווה ל-4 דקות קשת, או ל-7,421.5 מטרים. ברוסיה הייתה יחידת מיל שווה לשבע ורסטאות, או ל-7,468 מטרים.

==המיל התלמודי==

בתלמודים נעשה שימוש במידת ה"מיל" לציון מרחקים בין מקומות. למשל, "אמר ר' שמעון בן לקיש כדי שילך אדם ממגדל נוניא לטבריא מיל ונימא מיל הא קמ"ל דשיעורא דמיל כממגדל נוניא ועד טבריא", "שמונה עשר מיל כמן טיבריא לציפורי", "שלושת מילין מירושלים ועד בית חורון". ישנו גם שימוש במידת הזמן של כדי הילוך מיל לנושאים הלכתיים שונים, כגון חמץ ומליחה. הערך המקובל הוא של 18 דקות, אך יש גם דעות הסוברות שכדי הילוך מיל הוא 22.5 דקות, או 24 דקות.

על פי הדעה המקובלת בראשונים ובאחרונים שיעור המיל בהלכה שווה ל-2000 אמות. אולם היו שחלקו על דעה זאת, בהם הרב יואל בן נון והרב פרופ' יואל אליצור, שטענו שלא ייתכן שהמיל התלמודי שונה באורכו מהמיל הרומי וכי כל ציוני המרחקים בתלמוד מתאימים למיל הרומי ולא ל-2000 אמות (שהם כקילומטר).

== ראו גם ==
* אבן מיל

==קישורים חיצוניים==
* 
* 

==הערות שוליים==

קטגוריה:יחידות מידה: אורך
קטגוריה:שיעורי חז"ל
קטגוריה:יחידות מידה קדומות
בארי מרשל

בארי ג'יימס מרשל (באנגלית: Barry James Marshall; נולד ב־30 בספטמבר 1951, קלגורלי, מערב אוסטרליה) הוא רופא ופרופסור למיקרוביולוגיה קלינית באוניברסיטת אוסטרליה המערבית. הוא מוכר כמי שהוכיח כי החיידק Helicobacter pylori הוא הגורם למרבית מקרי כיב הקיבה (אולקוס), ובכך הפך את הדוקטרינה הרפואית שטענה כי אולקוס נגרם כתוצאה ממתח נפשי, מאוכל חריף ומעודף חומציות.

==קורות חיים==
פרופ' מרשל (לרפואה ולפרמקולוגיה) השלים את התואר הראשון שלו באוניברסיטת אוסטרליה המערבית ב־1974. הוא פגש את רובין וורן, פיזיולוג שהתעניין במחלת הגסטריטיס, במהלך הכשרה ברפואה פנימית בבית החולים המלכותי בפרת' ב־1981. יחדיו, השניים חקרו את נוכחות חיידק סלילי אצל חולי גסטריטיס. בשנה שלאחר מכן (1982), הם הצליחו לגדל את התרבית הראשונית של H. pylori ופיתחו את ההשערה שלהם הקושרת בין החיידק לבין אולקוס וסרטן הקיבה.

תיאורית ה־H. pylori זכתה ללגלוג בידי המדענים והרופאים הממסדיים, שלא האמינו לכך שחיידק יכול לחיות בסביבה החומצית של הקיבה. במסגרת מאמציו להוכיח כי החיידק גורם לאולקוס, בשנת 1984 שתה מרשל צלחת פטרי מלאה בחיידק ופיתח במהרה תסמינים של דלקת רפידת הקיבה, שנעלמו לאחר שלקח אנטיביוטיקה, אך לא פיתח אולקוס. באותה השנה הוא גם זכה למלגת מחקר על שמו של רוברט קוך והמשיך לחקור את ה־H. pylori והגסטריטיס והפך לחוקר באוניברסיטת וירג'יניה בארצות הברית. הוא שב לאוסטרליה ב־1997, ועמד בראש קתדרה על שם ברנט באוניברסיטת מערב אוסטרליה בין השנים 1998–2003.

ב־2005 העניקה האקדמיה השוודית למדעים לו ולעמיתו פרופ' ורן את פרס נובל לפיזיולוגיה או לרפואה על "התגלית שלהם של החיידק ה־H. pylori, ותפקידו במחלות כיב הקיבה ודלקת הקיבה". פרופ' מרשל ממשיך במחקר על H. pylori ומונה למנהל המעבדה לביולוגיה מולקולרית באוניברסיטת מערב אוסטרליה. בתחילת 2007 זכה לקבל אות מלכותי מיוחד לתושבי אוסטרליה ממלכת אנגליה, אליזבת השנייה.

כיום מקדם בארי מרשל יוזמות בתחום החיסון דרך מוצרי מזון בסיסיים. חלקן מתבסס על חשיפת גוף האדם לנגיפים שמקושרים ל-H. pylori.

==קישורים חיצוניים==

* 
* 

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:מיקרוביולוגים
קטגוריה:בקטריולוגים
קטגוריה:אימונולוגים
קטגוריה:זוכי פרס נובל לפיזיולוגיה או לרפואה
קטגוריה:רופאים אוסטרלים
קטגוריה:עמיתים זרים בחברה המלכותית
קטגוריה:זוכי פרס נובל אוסטרלים
קטגוריה:רופאים פנימיים
קטגוריה:מסדר אוסטרליה: עמיתים
קטגוריה:זוכי מדליית בנג'מין פרנקלין
קטגוריה:בוגרי אוניברסיטת אוסטרליה המערבית
קטגוריה:סגל אוניברסיטת וירג'יניה
קטגוריה:סגל אוניברסיטת המדינה של פנסילבניה
קטגוריה:אוסטרלים שנולדו ב-1951
קטגוריה:זוכי פרס קרן גיירדנר הבינלאומי
קטגוריה:זוכי פרס לסקר-דבייקי למחקר קליני רפואי
כפר הבפטיסטים

שלט הסבר בכניסה לכפר הבפטיסטים: בעברית, ערבית ואנגלית
כפר הבפטיסטים הוא מרכז אירוח המשמש כמתחם עבור קייטנות, כנסים ומחנאות תפילה עבור מאמינים בישוע. מורכב מקבוצות יהודים משיחיים, ערבים בפטיסטים וקבוצות בינלאומיות. חלק ממתחם כפר הבפטיסטים משמש למשחקי ליגה של נבחרת ישראל בבייסבול וסופטבול וכן מארח חלק ממשחקי המכבייה.

המקום נמצא סמוך לכביש 40, ביציאה מפתח תקווה לכיוון כפר סבא. בסמוך לכפר עוברים נחל הירקון ושביל ישראל, ולידו נמצא גן לאומי ירקון.

== היסטוריה ==
הכשרת הקרקע של הכפר החל כבר בשנת 1950. על פי התכנית, נועד הכפר להיות יישוב חקלאי לכ-50 איש, ולכלול בית ספר ללימודי קודש. הכפר הוקם בשנת 1955 על ידי עמותת "כנס הבפטיסטים בישראל", קבוצה של מאמיני ישו, ציוניים ואוהבי ישראל מארצות הברית, מזרם הבפטיסטים, בהעברת בית יתומים מנצרת לשטח של 40 דונם שנועד להקמת הכפר. באוקטובר 1955 התקיים כנס של בפטיסטים תושבי ישראל בכפר. 

בשנת 1962 תואר הכפר:
:"הבתים צנועים, בני קומה אחת, אחד מהם בן קומתיים. ליד הבתים בריכת שחיה גדולה ומסביב צריפים, בניני משק ושדות המגיעים עד לגדות הירקון הסמוך."

בשנותיו הראשונות שימש המקום כבית יתומים. מאוחר יותר הוקם בכפר בית ספר. לבית הספר היו בשנת 1962 כ-30 תלמידים שלמדו בארבע כתות וכתה מכינה. בנוסף ללימודים רגילים, בהנחיית שבעה מורים, חלקם מארצות הברית וחלקם יהודים מתל אביב, עסקו התלמידים בעבודות במשק החקלאי של הכפר שכלל 200 דונם ובהם ירקות, פרדס (50 דונם) ורפת עם כמה עשרות ראשי בקר. התלמידים למדו עברית, ערבית ואנגלית וקבלו השכלה מוזיקלית. רוב התלמידים היו ערבים, אבל היו גם תלמידים יהודים או בנים לאב יהודי. משרד החינוך לא הכיר בבית הספר. בשנת 1970 התגוררו בכפר שלוש משפחות. בית הספר נסגר בשנת 1972. באותה שנה אורגנה קייטנה בכפר, שהביאה לפרסומים של הרבנות הראשית לישראל המזהירים מפני מסיונריות. 

הכפר שימש גם מקום התכנסות בו מתכנסים מדי שבוע לתפילה בשבת בפטיסטים ישראלים ויש בו מקום ללינת צליינים.

מ-1964 נכלל הכפר בשטח השיפוט של העיר פתח תקווה, על אף שמהווה מובלעת בשטח מועצה אזורית דרום השרון.

== קישורים חיצוניים ==

* 
* 

==הערות שוליים==

קטגוריה:יישובים פרוטסטנטיים בישראל
קטגוריה:פתח תקווה: גאוגרפיה
קטגוריה:נחל הירקון
קטגוריה:ישראל: נצרות
קטגוריה:שביל ישראל
קטגוריה:יישובים שהוקמו ב-1955
פצצת עומק

פצצת עומק מימי מלחמת העולם השנייה
פצצת עומק היא פצצה נגד צוללות - הנשק הוותיק ביותר למטרה זו. מכונה לעיתים גם בשם "מטען עומק". 

התפיסה של הטלת מוקש הועלתה לראשונה ב-1911 והרעיון הפך לבר ביצוע כשמפקד הצי המלכותי, סר ג'ורג' קלהאן דרש את ייצורה ב-1914. עבודת הפיתוח בוצעה על ידי הרברט טיילור ב-HMS Vernon Torpedo and Mine School בפורטסמות'. 

הפצצה היעילה הראשונה - "Type D", הייתה מסגרת דמוית חבית במשקל 140 קילוגרם, שהכילה חומר נפץ, בדרך כלל מסוג TNT. "אקדח" שהופעל על ידי לחץ המים בעומק שנבחר מראש הפעיל את המטען. הפצצה "Type D" הייתה ניתנת להפעלה בעומק עד 100 מטר. 

"מנגנון השחרור" הראשון היה פשוט לגלגל את "החביות" מירכתי הספינה התוקפת. מאוחר יותר פותח מטול מיוחד לפצצות עומק שנקרא "K-guns", שהשתמש בחומר נפץ שהשליך את הפצצה עד למרחק של 50 מטר מצד האנייה. האנייה התוקפת הייתה צריכה לנוע מעל למהירות מסוימת, אחרת היא הייתה ניזוקה מהפצצות שלה עצמה.

להטלה קונבנציונלית של פצצות עומק היו בעיות נוספות שרובן נפתרו על ידי שימוש בפצצות שהוטלו מראש האנייה. לכמה מספינות הדייג של הצי המלכותי ששימשו למלחמה נגד צוללות ב- 1917-1918 היה מטיל בחרטום לפצצת עומק יחידה, אבל אין שום ידיעות על שימוש בו בעת קרב. 

ב-1943 הכנסת הטורפקס לשימוש, בנוסף לפיתוח פצצת עומק בעלת מבנה משופר גרמו להאצת מהירות השקיעה של הפצצה. למרות שפיצוץ של פצצת עומק סטנדרטית במשקל 280 קילוגרם, שהייתה בשימוש במלחמת העולם השנייה, היה מורט עצבים לצוות הצוללת המותקפת, גוף הצוללת שלא ניזוק לא היה מתבקע אלא אם כן הפצצה הייתה מתפוצצת בטווח של 5 מטר או פחות מהצוללת. מיקום הנשק בטווח זה היה עניין של מזל בלבד ודי לא סביר, מכיוון שהצוללת יכלה לערוך תמרוני התחמקות בזמן ההתקפה. רוב הצוללות שהוטבעו באמצעות פצצות עומק טבעו כתוצאה מנזק מצטבר מפיצוצים מטווח רחוק ולא עקב התקפה יחידה מכוונת היטב. צוללות רבות שרדו מאות פיצוצים של פצצות עומק, בפרק זמן של שעות ספורות. לדוגמה, הצוללת U-427 ספגה 678 פצצות עומק באפריל 1945, ושרדה.

כלי נשק יעילים יותר נגד צוללות הם ה-Hedgehog - פצצת הטלה מלפנים, ה-Fido" Mk.24"- טורפדו אקוסטי, וה-ASROC - שיכול לשאת אף ראש קרב גרעיני. גם ארצות הברית וגם ברית המועצות פיתחו מערכות נגד צוללות שעשו שימוש בנשק גרעיני.

== ראו גם ==
* מוקש ימי

==קישורים חיצוניים==

* 

עומק
קטגוריה:נשק במלחמת העולם השנייה
קטגוריה:הממלכה המאוחדת: המצאות
זרעית

זַרְעִית (כְּפַר רוֹזֶנְוַלְד) הוא מושב בגליל העליון בגובה של כ-650 מטר מעל פני הים, סמוך לגבול ישראל-לבנון, בקצה הצפוני של המועצה האזורית מעלה יוסף. במושב מתגוררים כיום כ-250 תושבים.

== היסטוריה ==
בניית המושב החלה ב-30 בינואר 1966, והוא נחנך בשנת 1967 על ידי בני מושבים בגליל, במסגרת מבצע סו"ס (מבצע "סוף סוף"), שנועד לתגבר את ההתיישבות היהודית בגליל.

באזור זרעית נחטפו בשנת 2006 שני חיילי צה"ל על ידי חזבאללה, פעולה שהחלה את מלחמת לבנון השנייה.

בתקופת מלחמת חרבות ברזל הוכרז המושב כשטח צבאי סגור. בינואר 2024 נורו לעברו רקטות מלבנון ופגעו ב"חוות השמפיניון", מפעל לגידול פטריות שהוקם כבר בשנת 1982, ומהווה כ-40 אחוזים מהתוצרת המקומית.

==שם היישוב==
עם הקמתו נקרא היישוב "זרעית". כעבור שנתיים שונה שמו לכפר רוזנוולד, על שמו של הנדבן היהודי-אמריקאי ויליאם רוזנוולד , ממייסדי המגבית היהודית המאוחדת ובנו של ג'וליוס רוזנוולד. השם הלועזי עורר התנגדות עזה של התושבים.

ישנן מספר אפשרויות לפירוש השם "זרעית":
*עברות של "מזרעה" – היישוב השכן.
*על שם ציפור השיר זרעית השדה (עפרוני השדה-Alauda Arrensis) שצבעה חום-אפור בעלת פספוס אורך כהה, בטנה לבנה, זנבה חום עם שוליים לבנים ומקורה ישר ועדין. ניכרת בקריאותיה הרמות והצרודות – את שירתה ניתן לשמוע, כך נטען, ברחבי המושב.
*פעולת הזריעה. בעת הקמת היישובים שתולה, נטועה וזרעית, נקראו היישובים כולם על שם הפעולות החקלאיות הבסיסיות: נטיעה, שתילה, וזריעה.
*יהודה זיו, יושב ראש ועדת השמות הממשלתית, הציע כפשרה לקבוע כי זרעית פירושו זכר רוזנוולד עמנו ישאר תמיד.
אין אחדות דעים על השם עד היום. ברוב המקומות נקרא המושב 'זרעית', למעט פורומים רשמיים הקוראים לו בשם כפר רוזנוולד.

== אתר ביישוב ==
בכניסה למושב ממוקמת אנדרטה לזכר חללי מוצב כרכום, שהוקם ברצועת הביטחון שבדרום לבנון, בסמוך לזרעית. האנדרטה, אשר נקראת "קריעה", הוקמה על ידי הפסלת שלומית אברבוך.

== מערת נטיפים ==
מערה קרסטית עם נטיפים וזקיפים התגלתה בשנת 2007 ברמת זרעית. זו המערה הקרסטית העשירה ביותר בנטיפים וזקיפים שהתגלתה בגליל המערבי. גילו את המערה ינון שבטיאל מהמחלקה ללימודי ארץ ישראל באוניברסיטת בר-אילן וולדימיר בוסלוב, מצוות המרכז לחקר מערות בישראל.

אורך המערה כ-500 מטר, עומקה כ-62 מטר וקוטר הכניסה אליה אינו עולה על מטר אחד. במערה מערכת מחילות ואולמות בגודל של עשרות מטרים. בין התצורות גם .

מגלה המערה ביקש להתריע כי: 
==גלריית תמונות==
{| align=center
|<gallery widths="150" heights="150" perrow="4">
קובץ:Karkom memorial.JPG|האנדרטה לזכר חללי מוצב כרכום
קובץ:Karkom memorial - 2.JPG|האנדרטה לזכר חללי מוצב כרכום (זווית נוספת)
קובץ:מערת הנטיפים החדשה צילם ינון שבטיאל.jpg|נוף פנים מערת הנטיפים
קובץ:מערת הנטיפים החדשה 2 צילם ינון שבטיאל.jpg|נטיפים גולשים
</gallery>
|}

==קישורים חיצוניים==

* 
* [http://www.galil-net.org.il/HTMLs/article.aspx?C2004=13155&BSP=13034/ זרעית] במרכז המידע להתיישבות בגליל
* [http://www.romgalil.org.il/cds/263/ זרעית] באתר הרשות לפיתוח הגליל
* 
* 
* 
* 
* 
* 
*ינון שבטיאל, [http://www.zefat.ac.il/Index.asp?ArticleID=476&CategoryID=143&Page=3 חוקר מהמכללה האקדמית צפת חשף מערת נטיפים הגדולה בגליל], המכללה האקדמית בצפת
* 
* 
* 

== הערות שוליים ==

קטגוריה:מושבים
קטגוריה:מושבי תנועת המושבים
קטגוריה:הגליל העליון: יישובים
קטגוריה:יישובים בישראל ששמם הוחלף
קטגוריה:ישראל: יישובים הקרויים על שם אישים
קטגוריה:יישובים שהוקמו ב-1967
קטגוריה:יישובים במחוז הצפון
*
קטגוריה:יישובים בצפון ישראל שפונו במלחמת חרבות ברזל
קטגוריה:הנצחת אמריקאים בישראל
איבים

אִיבִּים הוא שמה של חווה חקלאית שהוסבה לכפר סטודנטים-עולים. הכפר מנוהל על ידי הסוכנות היהודית. הוא נמצא באזור הנגב המערבי ליד שדרות, בתחום מועצה אזורית שער הנגב.

==היסטוריה==
חוות איבים הוקמה כחווה חקלאית על ידי חברת "ייצור ופיתוח" של איחוד הקבוצות והקיבוצים, ופעלה על פי מודל של עבודה שכירה בחקלאות. לצידה, הוקם בתחילת 1955 מחנה הכשרה לגרעינים של נוער ישראלי שיצאו להתיישבות בנגב. במשך שנה וחצי שהה בחווה "חיל חלוץ" של מקימי אור הנר עד הקמת היישוב ביולי 1958. באמצע שנות ה-60 שימשה החווה כמפקדת גדוד 903 של הנח"ל. כעשור לאחר מכן, באמצע שנות ה-70 ביקשה מועצה אזורית שער הנגב להקים במקום מרכז קהילתי אזורי, ובשנת 1978 הוקם אמפיתיאטרון בסמוך לחוות איבים. באוגוסט 1979 נחנך במקום כפר נוער של משרד החינוך לנוער נושר.

הכפר הוקם בשנת 1992 כדי לספק מקום מגורים לעולים מברית המועצות לשעבר ואתיופיה הלומדים במכללת ספיר הסמוכה. איבים הוא היישוב הדתי היחיד במועצה אזורית שער הנגב.

==קישורים חיצוניים==
* [https://web.archive.org/web/20130929142108/http://www.sng.org.il/cgi-webaxy/item?meida_yeshuvim_ibbim איבים באתר מועצה אזורית שער הנגב]

==הערות שוליים==

קטגוריה:יישובים שהוקמו ב-1992
קטגוריה:עוטף עזה
*
קטגוריה:יישובים בדרום ישראל שפונו במלחמת חרבות ברזל
כדורגלן השנה בליגה האנגלית (התאחדות שחקני הכדורגל)

זוכה התואר ב-2020 וב-2021, [[קווין דה בראונה]]
[[תיירי הנרי, הכדורגלן הראשון שזכה בתואר שתי עונות ברציפות]]
מארק יוז, הראשון שזכה פעמיים בתואר]]
[[אלן שירר, הראשון שזכה בתואר במדי שתי קבוצות שונות]]
כדורגלן השנה בכדורגל האנגלי (באנגלית: PFA Players' Player of the Year) הוא פרס עונתי המוענק על יד התאחדות שחקני הכדורגל באנגליה ובוויילס לשחקן הטוב ביותר בליגה האנגלית.

==רשימת הזוכים==
הזוכים בתואר משנת 1974:
===שנות ה-70===
* – נורמן הנטר (לידס יונייטד)
* – קולין טוד (דרבי קאונטי)
* – פט ג'נינגס (טוטנהאם הוטספר)
* – אנדי גריי (אסטון וילה)
* – פיטר שילטון (נוטינגהאם פורסט)
* – ליאם בריידי (ארסנל)
===שנות ה-80===
* – טרי מקדרמוט (ליברפול)
* – ג'ון וורק (איפסוויץ' טאון)
* – קווין קיגן (סאות'המפטון)
* – קני דלגליש (ליברפול)
* – איאן ראש (ליברפול)
* – פיטר ריד (אברטון)
* – גארי ליניקר (אברטון)
* – קלייב אלן (טוטנהאם הוטספר)
* – ג'ון בארנס (ליברפול)
* – מארק יוז (מנצ'סטר יונייטד)
===שנות ה-90===
* – דייוויד פלאט (אסטון וילה)
* – מארק יוז (מנצ'סטר יונייטד)
* – גארי פאליסטר (מנצ'סטר יונייטד)
* – פול מקגראת' (אסטון וילה)
* – אריק קנטונה (מנצ'סטר יונייטד)
* – אלן שירר (בלקברן רוברס)
* – לס פרדיננד (ניוקאסל יונייטד)
* – אלן שירר (ניוקאסל יונייטד)
* – דניס ברגקאמפ (ארסנל)
* – דויד ז'ינולה (טוטנהאם הוטספר)
===שנות ה-2000===
* – רוי קין (מנצ'סטר יונייטד)
* – טדי שרינגהאם (מנצ'סטר יונייטד)
* – רוד ואן ניסטלרוי (מנצ'סטר יונייטד)
* – תיירי הנרי (ארסנל)
* – תיירי הנרי (ארסנל)
* – ג'ון טרי (צ'לסי)
* – סטיבן ג'רארד (ליברפול)
* – כריסטיאנו רונאלדו (מנצ'סטר יונייטד)
* – כריסטיאנו רונאלדו (מנצ'סטר יונייטד)
* – ראיין גיגס (מנצ'סטר יונייטד)
===העשור השני של המאה ה-21===
* – ויין רוני (מנצ'סטר יונייטד)
* – גארת' בייל (טוטנהאם הוטספר)
* – רובין ואן פרסי (ארסנל)
* – גארת' בייל (טוטנהאם הוטספר)
* – לואיס סוארס (ליברפול)
* – אדן הזאר (צ'לסי)
* – ריאד מחרז (לסטר סיטי) 
* – אנגולו קאנטה (צ'לסי)
* – מוחמד סלאח (ליברפול)
* – וירג'יל ואן דייק (ליברפול)
* – קווין דה בראונה (מנצ'סטר סיטי)
=== שנות ה-20 של המאה ה-21 ===
* – קווין דה בראונה (מנצ'סטר סיטי)
* – מוחמד סלאח (ליברפול)
* – ארלינג האלנד (מנצ'סטר סיטי)

==ראו גם==
* הכדורגלן הצעיר של השנה בליגה האנגלית
* כדורגלן השנה בליגה האנגלית (התאחדות עיתונאי הכדורגל)

קטגוריה:אנגליה: כדורגל
אנגליה
מצעד הפזמונים העברי השנתי

מצעד הפזמונים העברי השנתי היא תחרות שירים בעברית, המשודרת ברדיו בערב ראש השנה מדי שנה, מאז שנת 1963. כיום ישנם שני מצעדי פזמונים עבריים, אחד ברשת ג' של קול ישראל (כאשר בין השנים 1969 ל-1997 שודר המצעד בתוכנית מקום בצמרת) וכיום כאן גימל של תאגיד השידור הישראלי והשני בגלגלצ הפועלת במסגרת גלי צה"ל. תפקידם הוא לסכם את כל מצעדי הפזמונים השבועיים ששודרו בשנה החולפת. במצעד זה משודרים השירים הנבחרים של השנה על פי סדר בחירתם, כשהשיר הזוכה במקום הראשון נקרא "שיר השנה". כמו כן נבחרים הזוכים בכמה קטגוריות קבועות: "זמר השנה", "זמרת השנה", "להקת השנה" או "הרכב השנה" ו"תגלית השנה" או "פריצת השנה". השירים והמבצעים נקבעים על פי בחירת המאזינים ולפעמים גם נותנים משקל לדרוג השירים במצעדים השבועיים במהלך השנה.

==היסטוריה==
* מצעד הפזמונים העברי השנתי (ה'תשכ"ג–ה'תשכ"ט)
* מצעד הפזמונים העברי השנתי (ה'תש"ל–ה'תשל"ט)
* מצעד הפזמונים העברי השנתי (ה'תש"ם–ה'תשמ"ט)
* מצעד הפזמונים העברי השנתי (ה'תש"ן–ה'תשנ"ט)
* מצעד הפזמונים העברי השנתי (ה'תש"ס–ה'תשס"ט)
* מצעד הפזמונים העברי השנתי (ה'תש"ע–ה'תשע"ט)
* מצעד הפזמונים העברי השנתי (ה'תש"ף ואילך)

==ראו גם==
*מצעד הפזמונים הבין-לאומי השנתי
*מקום בצמרת (תוכנית רדיו)

== קישורים חיצוניים ==
* [http://pizmonet.co.il/wiki/עמוד_ראשי פזמונט] – מצעדי פזמונים ברשת
* 

*
קטגוריה:תחרויות זמר בישראל
קטגוריה:ישראל: רדיו
קטגוריה:מוזיקה ישראלית
קטגוריה:מצעדי מוזיקה ישראליים
מורנה (כלי שיט)

מורנה היא סירת פשיטה (NSW-Naval Special Warfare), לפעילות משולבת הן בים העמוק והן בקרבת החוף של יחידות הקומנדו הימי של ישראל (שייטת 13), ארצות הברית ומדינות נוספות.

הסירה בנויה מתחתית קשיחה ודפנות מתנפחות, (RIB-Rigid Inflatable Boat). נתונים אלה מקנים לסירה מהירות גבוהה וכושר ציפה גבוה גם בתנאים של ים סוער (דרגה 6) ורוחות מעל 80 קמ"ש.

התחתית הקשיחה בנויה בצורת V עמוק ועשויה מפיברגלס וקוולר המחוזקים בשרף פולימרי. מבנה זה מאפשר גישה עד לקרבת החוף למטרת הנחתה של הלוחמים או פינוי וחילוץ. הדפנות המתנפחות העשויות משתי שכבות של ניילון המחוזקות בגומי סינתטי, בעלות מבנה מעוגל הנוטה כלפי חוץ, מקנות יציבות בפניות ותימרונים חדים, ומפחיתות משמעותית את הרסס המותז על הלוחמים בזמן ההפלגה.

מבנה הסירה והרכב החומרים מהם היא עשויה מאפשרים בשעת הצורך גם את השלכתה לים מתוך מטוס תובלה, מבלי שתיפגע ותינזק.
כלי שיט מדגם מורנה בשימוש שייטת 13
צוות פשיטה של [[חיל הים האמריקני על סיפון מורנה (אם כי באנגלית אין לה שם ייחודי, אלא היא מוגדרת כסוג של "סירה מתנפחת קשיחת גוף", ובראשי תיבות RHIB), המצויה בשימוש הצי האמריקני]]

==ראו גם==
* כלי שיט של חיל הים הישראלי
* לוחמה אמפיבית

==קישורים חיצוניים==
* [http://boats.americanspecialops.com/nsw-rhib פירוט ותמונות של מורנה]
* [https://web.archive.org/web/20100323012250/http://www.navyseals.com/11-meter-nsw-rigid-inflatable-boat-11m-nsw-rib אתר נוסף למידע ותמונות]
* 

==הערות שוליים==

מורנה
מורנה
מורנה
גרין ביי פאקרס

גרין ביי פאקרס (באנגלית: Green Bay Packers) היא קבוצת פוטבול בליגת ה-NFL אשר מושבה בגרין ביי, ויסקונסין.

הקבוצה אשר הצטרפה ל-NFL בשנת 1921 היא הקבוצה היחידה בספורט האמריקאי שאיננה בבעלות פרטית ואשר מניותיה מחולקות בין אוהדיה כאשר אין אפשרות לאדם אחד להשתלט על הקבוצה. היא גם הקבוצה בעלת מספר האליפויות הרב ביותר. תשע אליפויות NFL ו-4 זכיות בסופרבול.

== היסטוריה ==
קבוצת הגרין ביי פאקרס נוסדה בשנת 1919 על ידי קרלי למבו. שלושים ושמונה שנים מאוחר יותר, בשנת 1957 עברו הפאקרס למשכנם הנוכחי אשר נקרא על שם מייסדה, למבו פילד. למבאו נתן לקבוצה את כינויה על שם חברת האריזה בה הוא עבד. בתחילת הדרך צבעי הקבוצה היו כחול וצהוב-זהב ורק כעבור מספר שנים הוחלף הכחול לירוק הנוכחי. בשנת 1921 הפכו הפאקרס לקבוצה מקצוענית והצטרפו ל-NFL.

הפאקרס היא הקבוצה היחידה שאינה בבעלותו של גוף זה או אחר כפי שמקובל בארצות הברית. עוצמתו של הבדל זה גדול אף יותר כאשר בהתחשב בנתוני האוכלוסין המאפיינים ערים אשר בתחומן ממוקמת קבוצת ספורט, בעוד שבדרך כלל האוכלוסייה עליה מתבססת קבוצה מקצוענית בארצות הברית מונה מיליוני תושבים, הרי שבגרין ביי מתגוררים רק מעט יותר ממאה אלף תושבים. למרות כל האמור לעיל, לא נותר ולו מקום פנוי אחד באצטדיון בכל אחד ממשחקיה הביתים של הקבוצה לאורך השנים. תור ההמתנה לרכישת מנוי עונתי עולה על 25 שנים. עד לשנת 1995 נהגה הקבוצה לשחק את חלק ממשחקיה הביתיים במילווקי, העיר הגדולה ביותר במדינת ויסקונסין.

== תארים ==
גרין ביי זכתה ב־13 אליפויות בהן ארבע זכיות בסופרבול וכמו כן הייתה לקבוצה היחידה שזכתה בשלושה תארים רצופים, הישג אותה רשמה פעמיים: בשנים 1929, 1930, 1931 וכמו כן בשנים 1965, 1966, 1967.

שנות ה-60 היו השנים המוצלחות ביותר של המועדון, המאמן וינס לומברדי לקח את הקבוצה שהייתה בתקופת שפל והצעיד אותה לחמש זכיות בתקופה של שבע שנים, כאשר בכללן זכייה בשני משחקי הסופרבול הראשונים.

מאוחר יותר נקבע כי גביע הסופרבול יקרא על שמו של וינס לומברדי האגדי.

==אוהדי הקבוצה==
אוהדי הקבוצה הידועים במסירותם נקראים "צ'יזהדס", ובתרגום חופשי - ראשי גבינה. כינוי זה דבק בהם משתי סיבות: הראשונה היא מעצם היותה של ויסקונסין מדינה אשר מתמחה ביצור גבינות, והשנייה אשר למעשה אינה יכולה להתקיים ללא הראשונה, היא כי אוהדי הקבוצה נוהגים לחבוש לראשם כובעים בצורת משולשי גבינה.

מבט פנורמי של אצטדיון למבאו

== קישורים חיצוניים ==

* 

* 
* 

*
קטגוריה:קבוצות ספורט בבעלות אוהדים
קטגוריה:ויסקונסין: מועדוני ספורט
השראות

הַשְׁרָאוּת (באנגלית: inductance) היא תכונה של מעגל חשמלי, המראה עד כמה הוא מתנגד לשינויים בזרם בו על פי חוק לנץ. סימנה של ההשראות הוא לרוב L, על שמו של היינריך לנץ. השראות נמדדת ביחידת המידה הנרי המסומנת ב-H, על שם ג'וזף הנרי.

==הגדרת ההשראות==

ההשראות מוגדרת כיחס בין השטף המגנטי דרך השטח הכלוא על ידי המעגל החשמלי לבין הזרם היוצר את השדה המגנטי: <math>L = \frac{\Phi_B}{I}</math>. במשרן ליניארי יחס זה אינו משתנה. אם השטף המגנטי במעגל שזורם בו זרם של 1 אמפר הוא 1 ובר, אז ההשראות של המעגל שווה 1 הנרי, ולכן ביחידות SI ההשראות נמדדת בובר חלקי אמפר: <math>[H] = \frac{[Wb]}{[A]}</math>.
במקרה הלא ליניארי ההשראות הדינמית מוגדרת: <math>L = \frac{\mathrm{d}\Phi_B}{\mathrm{d}I}</math>.

השראות עצמית (או השראות של מעגל) היא היחס בין השטף שמקורו בזרם הזורם במעגל עצמו לבין אותו הזרם, והשראות הדדית היא היחס בין שטף שמקורו בזרם חיצוני לבין אותו הזרם ומסומנת לעיתים באות M.

מגזירת שני האגפים לפי הזמן ושימוש בחוק פאראדיי נובע היחס הבא: <math>\mathcal{E}= -L \frac{dI}{dt}</math>, כאשר <math>\mathcal{E}</math> הוא הכא"מ המושרה במעגל, והסימן השלילי מראה שהוא מניע זרם בכיוון המקטין את השינוי בו, לפי חוק לנץ. מכאן שההשראות שווה גם ליחס בין הכא"מ המושרה הנוצר כתוצאה משינוי בזרם לבין קצב שינוי הזרם ולכן היא מדד למידת ההתנגדות של מעגל לשינוי בזרם בו.

==חישוב ההשראות של מעגל==

על מנת להשיג השראות גדולה משתמשים בסליל השראה (משרן). זאת משום שהשטף המגנטי, וכתוצאה מכך גם ההשראות, מוכפלים במספר הליפופים שבו כרוך התיל. ההשראות של משרן היא כה גדולה עד שניתן לקרב את ההשראות של כל המעגל לזו של המשרן, שהשראותו ידועה. אם במעגל החשמלי מחוברים כמה משרנים, ניתן לחבר את ההשראויות שלהם באותו אופן שבו מחברים התנגדויות של נגדים (בטור ובמקביל), ולקבל את ההשראות השקולה של המעגל. ניתן למדוד את ההשראות של מעגל באופן ניסויי בעזרת מד השראות.

לרוב, ההשראות, כמו הקיבול, היא תכונה גאומטרית. השדה המגנטי שיוצר הזרם מחושב על ידי חוק ביו-סבר. לאחר מכן מחושב השטף דרך השטח הכלוא על ידי המעגל, והוא מחולק בזרם לקבלת ביטוי בלתי תלוי בזרם. לדוגמה, ההשראות של סליל בעל שטח חתך A, אורך d ומספר ליפופים N שווה: <br><math>L = \frac{\Phi_B}{I} = \frac{N B A}{I} = \frac{N \frac{\mu _0 N I}{d} A}{I} = \frac{\mu _0 N^2 A}{d}</math>

==ראו גם==
* שנאי

==קישורים חיצוניים==
* 

קטגוריה:גדלים חשמליים
קטגוריה:אלקטרומגנטיות
קופת חיסכון

קופת חיסכון
קופת חיסכון (באנגלית: Piggy bank) היא קופסה שבה שומרים וצוברים מטבעות. בשיטה הכלכלית המודרנית, הקופסה הביתית מוחלפת פעמים רבות בקופה וירטואלית המנוהלת בבנקים ומכונה "תוכנית חיסכון".

קופות חיסכון משמשת כיום בעיקר ילדים והן מעוצבות לעיתים כדמויות צעצוע. בעבר היה נפוץ במדינות המערב עיצוב בדמות חזיר, מקרמיקה או חרסינה. כיום עיצוביהן מגוונים והן עשויות בעיקר מפלסטיק. בין השאר קיימות קופות חיסכון מכניות וחשמליות. ביפן מקובל עיצוב מנקי נקו ("החתול הרומז" בתרגום חופשי), בדמות חתול.

לקופות חיסכון המיועדות לילדים מטרה חינוכית - יצירה וחיזוק של תודעת חיסכון ותכנון הוצאות. בקופות מסורתיות הכסף משולשל לקופה דרך חריץ, ויש צורך לנתץ את הקופה על מנת לרוקנה, ובכך לחייב את הילד להצדיק את החלטותיו. הסיפור הקצר "לשבור את החזיר" שנכתב על ידי הסופר אתגר קרת עוסק בניסיון חינוך מעין זה לילד שנקשר רגשית אל קופת החיסכון שלו. קופות מודרניות כוללות לרוב פתח ריקון בתחתית הכלי ומייתרות את הצורך לשברו.

קופות החיסכון הפכו גם לפריט אספנות והן אף נמכרות כחפצי אמנות מודרנית.

בשנות השישים הפעילו הבנקים בישראל תוכניות חיסכון לילדים, שבמסגרתן קיבלו הילדים מהבנק קופת חיסכון עשויה מתכת, אספו בה כסף, והביאו אותה מפעם לפעם לסניף הבנק, לשם הפקדת הסכומים שהצטברו בקופה. תוכניות מסוג זה היו "דן חסכן" של בנק הפועלים ו"נח" (נוער חוסך) של בנק לאומי, הילדים שהשתתפו בתוכניות אלו קיבלו שי מהבנק שהתאים לגילם (לרוב שעשוע חינוכי). התוכניות הופסקו כאשר האינפלציה הגואה בין סוף שנות ה-70 לאמצע שנות ה-80 הפכה אותן לבלתי הגיוניות כלכלית. גם לאחר שהודברה האינפלציה לא חזרו לפעול, משום שהתפתחה הבנקאות לנוער במסגרתה נפתחים חשבונות בנק לנערים כבר מגיל צעיר יחסית (לרוב 16).

==ראו גם==
* דמי כיס
* קופת גמל

==קישורים חיצוניים==

* [http://www.collect.co.il/content.aspx?id=163 קופות חיסכון מימי קדם ועד ימינו] באתר קולקט
* [http://www.snunit.k12.il/projects/sifrut/breaking.html הסיפור "לשבור את החזיר" מאת אתגר קרת]
* - למה כל קופות החיסכון מעוצבות בצורת חזיר?

קטגוריה:כלכלה
קטגוריה:כלי קיבול
קטגוריה:אספנות
קטגוריה:אמצעים לאחסון כסף
סיאטל סיהוקס

[[לומן פילד, אצטדיונם הביתי של הסיהוקס]]
סיאטל סיהוקס (באנגלית: Seattle Seahawks; כינוי: סיהוקס) היא קבוצת NFL שבסיסה בסיאטל, וושינגטון.
הקבוצה הצטרפה לליגה בשנת 1976 יחד עם קבוצת טמפה ביי באקנירס. מגרשה הביתי הנוכחי הוא לומן פילד, לאחר שאת מרבית שנותיה בליגה בילתה הקבוצה ב"קינגדום".
== היסטוריה ==
בשנת 1970 הנהלת ה-NFL החליטה להוסיף שתי קבוצות לליגה וסיאטל הייתה אחת מהן. ב-1975 הוכרז שמה ונבחר לה מנכ"ל ומאמנה הראשון ג'ק פאטרה.

עם הצטרפותה שובצה הקבוצה לבית המערבי של ה-AFC, שם שיחקה לצד הקבוצות סן דייגו צ'רג'רס, דנבר ברונקוס, אוקלנד ריידרס וקנזס סיטי צ'יפס. בשנת 2002, עם השינויים שנעשו במבנה הליגה, נאלצה הקבוצה לעבור לבית המערבי של ה-NFC. זאת מאחר שארבע הקבוצות הנותרות בבית הרכיבו את הבית המערבי ההיסטורי של ה-AFL, ועל כן לא ניתן היה להעבירן.

בעונת 2005 העפילה סיאטל לראשונה לסופרבול, בו הפסידה לפיטסבורג סטילרס בתוצאה של 21-10.

בשנת 2012 בחרו סיאטל בסיבוב השלישי בקוורטרבק ראסל וילסון ובאותה שנה הוא נבחר לרוקי השנה.

בעונת 2013 רשמה הקבוצה את ההישג המרשים ביותר שלה במהלך שנותיה בליגה, כשזכתה בסופרבול לאחר ניצחון בתוצאה של 8-43 על קבוצת דנוור ברונקוס. שנה לאחר מכן העפילה סיאטל בפעם השנייה ברציפות לסופרבול, לאחר ניצחון בהארכה על גרין ביי פאקרס 22-28 בגמר ה-NFC. סיאטל חזרה במשחק זה מפיגור של 16 נקודות. בסופרבול XLIX באותה עונה הפסידה סיאטל 28-24 לניו אינגלנד פטריוטס.

הכינוי של אוהדי סיאטל הוא "האדם ה-12" משום שעל המגרש יש 11 שחקנים והקהל הוא מעין "השחקן ה-12", אוהדי סיאטל שברו שני שיאי גינס כקהל הכי רועש באירוע ספורט פעם אחת נגד סן פרנסיסקו 49' (שנחשבת היריבה הגדולה שלה) ב-2013, ולאחר כמה חודשים שברו את השיא שוב נגד ניו אורלינס סיינטס עם 137 דציבלים.

== חברי היכל התהילה ==
* סטיב לג'נט (Stephen Michael Largent) בשנת 1995
* קורטז קנדי (Cortez Kennedy) בשנת 2012
*וולטר ג'ונס (Walter Jones Jr)
*קני איסלי (Kenneth Mason Easley Jr) בשנת 2017

== קישורים חיצוניים ==

* 

* 
* 
* 

==הערות שוליים==

*
קטגוריה:סיאטל: מועדוני ספורט
קטגוריה:זוכי פרס ESPY: קבוצת השנה
טורבינת קיטור

טורבינת קיטור
טורבינת קיטור היא סוג של מנוע חום, שבו הופכת אנרגיית לחץ של קיטור לאנרגיה מכנית. טורבינת קיטור יכולה לשמש במנועי בעירה חיצונית שבהם שריפת דלק משמשת להפיכת מים לקיטור, או בתחנות כוח שבהן הקיטור מיוצר בדרך אחרת, למשל תחנה שמשתמשת באנרגיה תרמו-סולארית לשם הפיכת מים לקיטור או בתחנה של אנרגיה גאותרמית שבה מקור הקיטור נמצא במאגר תת-קרקעי של מים חמים בלחץ גבוה.

הטורבינה בנויה ממספר גלגלי כפות או להבים, המחוברים לציר משותף (רוטור), ומונעים בתנועה סיבובית על ידי זרם קיטור בלחץ גבוה. שריפת הדלק (דלק כבד או פחם) מתבצעת בכבשן של דוד קיטור נפרד. אנרגיית החום, המשתחררת בשריפה, מנוצלת לחימום מים ולהפיכתם לקיטור בלחץ ובטמפרטורה גבוהים. במצב זה הקיטור רווי במים וכדי למנוע נזק לטורבינה הוא מועבר דרך משחן . הקיטור השחון (יבש) מוזרם אל הטורבינה, עובר בין להבי הטורבינה הגורמים לסיבוב ציר הטורבינה.

לאחר ביצוע העבודה המכנית יוצא הקיטור מן הטורבינה עם לחץ וטמפרטורה נמוכים יותר. הוא מעובה במעבה וחוזר למצב צבירה נוזלי. המים מוחזרים לדוד הקיטור לשימוש נוסף.

הטורבינה מפיקה מומנט נמוך ומהירות זוויתית גבוהה (סל"ד גבוה). הצרכן (גנרטור חשמלי, מדחף אונייה ועוד) מתחבר אל ציר הטורבינה דרך תמסורת גלגלי שיניים להפחתת מספר הסיבובים והגדלת המומנט.

==ראו גם==
*פרופיל אווירודינמי

==קישורים חיצוניים==

* 

קטגוריה:ערכים שבהם תבנית בריטניקה אינה מתאימה
קטגוריה:מנועים
קטגוריה:מנועי בעירה חיצונית
קטגוריה:קיטור
לירת הוותיקן

לירת הוותיקן (קוד עבר: VAL) הייתה המטבע הרשמי של קריית הוותיקן, בה השתמשו במקביל גם בלירה איטלקית ביחס של 1:1.

תחילת השימוש בלירה בגרסתה האחרונה החלה לאחר ההסכמים הלטרניים, כאשר קריית הוותיקן קיבלה את מעמדה כמדינה ריבונית. הלירה שימשה כהלך חוקי, בנוסף לשטח קריית הוותיקן, גם באיטליה ובסן מרינו.

הלירה יצאה משימוש בשנת 2002 בעקבות החלפת המטבע הרשמי לאירו. גם לאחר המעבר למטבע האירו, הוותיקן ממשיך להטביע מטבעות אירו ייחודיות עבורו, למרות שהוותיקן איננו חבר רשמי באיחוד האירופי.

==קישורים חיצוניים==

קטגוריה:קריית הוותיקן: כלכלה
קטגוריה:מטבעות שהוחלפו באירו
דוקט

דוקט [[זהב אוסטרי]]
הדוקט (Ducat) היה מטבע זהב ששימש בעבר כאמצעי תשלום באירופה.

הדוקט הוטבע לראשונה ברפובליקת ונציה בשנת 1248 תחת שלטונו של הדוג'ה ג'ובאני דאנדולו. על פני הדוקט הוונציאני הופיעה דמותו של הדוג'ה כשהוא כורע ברך בפני מרקוס המבשר ובצידו השני של המטבע הופיעה דמותו של ישו. 

הדוקט היה ההילך החוקי ברוב חלקי איטליה והיה בעל ערך זהה לזה של הפלורין של פירנצה שהחליף אותו במהלך המאה ה-16 כהילך החוקי המקובל באיטליה. בוונציה נמשך השימוש בדוקט עד לנפילת הרפובליקה בשנת 1797.

הדוקט הוטבע מאז על ידי מדינות וישויות מדיניות רבות, בהן אוסטריה ומדינות גרמניות רבות והיה זמין כמטבע עובר לסוחר עד תחילת המאה ה-20. דוקטים יוצרו גם לאחר מלחמת העולם הראשונה כמטבעות סחר. גם כיום ישנן מטבעות המייצרות דוקטי זהב, שאותם מוכרים בנקים למשקיעים.

על פי מילון בן יהודה - שם המטבע בעברית "אָדוּם".

== ראו גם ==

* פלורין
* קיפר אונד ויפר

== קישורים חיצוניים ==

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:מטבעות אירופה
קטגוריה:מטבעות
קטגוריה:מטבעות זהב
קטגוריה:הרפובליקה של ונציה
אטרש

אְטרַשׁ הוא שבט בדואי בנגב, שמקום מושבו הוכר על ידי מדינת ישראל ושמו אטרש (שבט), אך טרם זכה למעמד מוניציפלי.

מקום מושבם של בני שבט האטרש הוא בכפר סעווה.

קטגוריה:כפרים בדואים לא מוכרים בנגב
נבחרת גרמניה המזרחית בכדורגל

נבחרת גרמניה המזרחית בכדורגל ייצגה את מדינת גרמניה המזרחית עד איחוד גרמניה בשנת 1990.

== היסטוריה ==
נבחרת הכדורגל לא הייתה נבחרת מצליחה כמו שכנתה מהמערב. לזכותה של הנבחרת הופעה אחת בלבד בגביע העולם בכדורגל, ב־1974 שהתקיים במערב גרמניה, שגם זכתה בתואר. באותו טורניר הדהימה גרמניה המזרחית את שכנתה מהמערב, בתוצאה 1:0 בשלב הבתים, במשחק פוליטי טעון. כמו כן, הנבחרת מעולם לא הצליחה להעפיל לטורניר אליפות אירופה בכדורגל.

לעומת זאת, הנבחרת קצרה הצלחות באולימפיאדות: באולימפיאדת מינכן (1972) זכתה גרמניה המזרחית במדליית ארד, באולימפיאדת מונטריאול (1976) במדליית הזהב, ובאולימפיאדת מוסקבה (1980) במדליית כסף, לאחר ניצחון על נבחרת ברית המועצות בחצי הגמר.

==כל גביעי העולם==
{| class="wikitable" style="text-align: center;"
|-
!שנה
!סיבוב
!משחקים
!ניצחונות
!תיקו
!הפסדים
!שערי זכות
!שערי חובה
|-
| 1950|| colspan="7" |לא הייתה חברה בפיפ"א
|-
| 1954|| colspan="7" |לא נרשמה
|-
| 1958|| colspan="7" rowspan="4" |לא העפילה
|-
| 1962
|-
| 1966
|-
| 1970
|-
| 1974||סיבוב שני||6||2
|2
|2
|5
|5
|-
| 1978|| colspan="7" rowspan="4" |לא העפילה
|-
| 1982
|-
| 1986
|-
| 1990
|-
|סה"כ|| 1/11 ||6||2
|2
|2
|5
|5
|}

==כל אליפויות אירופה==
*1960 עד 1988 - לא העפילה

==שחקנים מפורסמים==
*יואכים שטרייך
*יורגן קרוי
*יורגן שפארווסר
*לוץ אייגנדורף
*האנס-יורגן דורנר
*אובה רוסלר
*רנה מילר
*אנדראס טראוטמן
*מתיאס זאמר (שיחק גם בנבחרת גרמניה המאוחדת)
*אולף קירסטן (שיחק גם בנבחרת גרמניה המאוחדת)
*אנדראס תום (שיחק גם בנבחרת גרמניה המאוחדת)
*דריוש ווש (שיחק גם בנבחרת גרמניה המאוחדת)
*תומאס דול (שיחק גם בנבחרת גרמניה המאוחדת)
*אולף מארשל (שיחק גם בנבחרת גרמניה המאוחדת)

==קישורים חיצוניים==

* 
* 

קטגוריה:גרמניה המזרחית: כדורגל
גרמניה המזרחית
קטגוריה:נבחרות כדורגל שהתפרקו
כפר רות

כְּפַר רוּת הוא מושב באזור המרכז ליד העיר מודיעין השייך למועצה אזורית חבל מודיעין. המושב נמצא כ-2 קילומטר מזרחית לעיר מודיעין-מכבים-רעות. צפונית למושב נמצאים היישובים לפיד וכפר האורנים ולדרומו כביש 443. ממזרח למושב נמצא הקו הירוק.

== שם ==
המושב קרוי על שם הכפר הביזנטי הקדום "כַּפְרוּטָה" שלפי מפת מידבא שכן באותו המקום שבו נמצא כיום המושב. כפרוטה מוזכר שוב ב-1136, התקופה הצלבנית, ותושביו השתייכו למסדר כנסיית הקבר הצלבני. ב-1170, היה אחד מ-5 הכפרים במחוז לוד בהם הייתה כנסייה קתולית. על פי סקר פלשתינה המערבית משנת 1883, אתר הנמצא דרומית-מזרחית למושב המודרני, סמוך לכביש 443, כונה "כפר רות".

==היסטוריה==
במאה ה-19 נמצאו בכפר רות הריסות עתיקות; בית בד, יסודות של מבנה אבן וחורבה של קבר שייח'. מזרחית למושב, מעבר לקו הירוק, נמצאת ח'רבת א-דאלי (אנ' Khurbet ed-Daly) הכוללת יסודות של בניין עתיק.

הפלסטינים טוענים שבמחצית הראשונה של המאה ה-20 חלש הכפר הערבי שילתא, שנהרס ורוקן מתושביו במלחמת העצמאות, על אדמות המושבים שילת וכפר רות.

באוקטובר 1977, עלו המתיישבים, שכללו כ-20 משפחות מבני מושבי מועצה אזורית מטה יהודה, להתגורר בבתים טרומיים במושב. המושב הוקם על גבול הקו הירוק, במה שנחשב לשטח ההפקר בין ישראל לירדן עד 1967, על פי החלטה של ממשלת רבין הראשונה. במקביל הוקמו באזור גם שילת ומתתיהו טקס עלייה על הקרקע התקיים בדצמבר 1977.

עם הקמת המושב תוכנן שתושביו יתפרנסו מגידול פרחים וירקות. העיסוק העיקרי של חברי המושב היה גידול ורדים ליצוא וגידולים חקלאיים שונים. המושב חולש על שטח של כ-400 דונם, סמוך לאזור תעשייה ומסחר<ref></ref>.

נחלות חלקה א' של המושב הם יחסית קטנות, בגודל של 1.8 דונם, בדומה לגודל הנחלות במושב שילת, בעוד במושבים אחרים מקובל חלקה א' בגודל של שלושה דונם ומעלה. בשנים האחרונות התפתחו בכפר רות עסקים לא חקלאיים רבים הממוקמים על נחלה ב' של התושבים, אך אינם מוסדרים מבחינת הליכי רישוי.

בתאריך 29 בנובמבר 2020 אשרה הנהלת רשות מקרקעי ישראל את מתווה ההסדרה שגובש מול מושב כפר רות. לפי מתווה זה יקבע מס' הנחלות על 40 נחלות כאשר גודלה של כל נחלה יהיה 33.75 דונם. כמו כן תוכנית המתאר ליישוב תעודכן ותכלול שינוי ייעוד למגורים בהיקף של כ-300 יחידות דיור<ref></ref>.

כיום פועלת בבית הכנסת שביישוב ישיבה חרדית.

==אתרים==
* ח'רבת חוריה
* ח'רבת כפר-רות
* חורבת פרעוש (מיצד רומי ושרידי כנסייה הביזנטית עם פסיפס)

<gallery>
File:Kfar_Ruth_Synagoge.jpg|בית הכנסת
File:Kfar_Ruth_Veterinary_Clinic.jpg|מרפאה וטרינרית
File:Kfar_Ruth_entrance_3.jpg|שדרת עצים בכניסה למושב
kfaruth18-01.JPG|שדרת העצים
File:Kfar_Ruth_hothouses.jpg|חממות
File:Kfar_Ruth_street_2.jpg|רחוב במושב
File:Kfar_Ruth_street.jpg|עוד רחוב
kfaruth18-02.JPG|הצריפים (כיום נטושים) בהם התגוררו המשפחות הראשונות בכפר רות
</gallery>

==קישורים חיצוניים==

* [https://web.archive.org/web/20100313141333/http://www.kfar-rut.co.il/ אתר מושב כפר רות]
* [https://web.archive.org/web/20141220201756/http://www.modiin-region.muni.il/settlements/כפר-רות/ כפר רות באתר המועצה האזורית חבל מודיעין]

==הערות שוליים==

קטגוריה:יישובים שהוקמו ב-1977
קטגוריה:מושבי תנועת המושבים
נקסוס

ה[[ספינקס המכונף מנקסוס, במוזיאון דלפי]]
נקסוס (ביוונית: Ναξος) הוא אי יווני בים האגאי, השייך לקבוצת האיים הקיקלאדיים והגדול שבהם. נקסוס הוא גם שמה של העיר הגדולה והחשובה שבאי, הממוקמת בחוף הצפון מערבי שלו.

שטחו של האי כ-430 קמ"ר. אדמתו הררית ונפוצים בו סלעי צפחה, גיר ושיש. ההר הגבוה ביותר באי מתנשא לגובה של כ-1000 מטר.

בעת העתיקה הייתה נקסוס פוליס חשובה וחזקה. היא נודעה, בין היתר, בתעשיית היין שלה, ובה נמצא מרכז פולחן לדיוניסוס. במאות ה-7 וה-6 לפנה"ס הייתה העיר אחת מחלוצות הפיסול והאדריכלות היוונית הקלאסית.

על פי המיתולוגיה היוונית באי הזה הפקיר תסאוס את אריאדנה ובו לקח אותה דיוניסוס לאישה.

בשנת 499 לפנה"ס צרו הפרסים על העיר במשך 4 חודשים ללא הצלחה. הרודוטוס מספר, כי כישלון המצור הוא שהצית את המרד האיוני. בשנת 490 לפנה"ס נכבש האי על ידי הפרסים לתקופה קצרה. בשנת 478 לפנה"ס הצטרפה העיר לליגה האטית-דלית. משנת 338 לפנה"ס היו האי והעיר תחת ההגמוניה של ממלכת מוקדון. במהלך המאה ה-2 לפנה"ס השתלטו הרומאים על האי.

עם התמוטטותה ההדרגתית של האימפריה הביזנטית בימי הביניים ולאחר מסע הצלב ה-4 הפך האי לחלק מדוכסות נקסוס, שהוקמה ב-1207 על ידי מארקו סאנודו הונציניאני וכללה את כל האיים הקיקלאדיים. עם כיבושה של נקסוס בידי האימפריה העות'מאנית בשנת 1566, מונה דון יוסף נשיא לדוכס הנסיכות והוא שלט באי עד למותו. לאחר מות יוסף נשיא עבר האי לשליטתם הישירה של הטורקים. כשהוקמה ממלכת יוון המודרנית בשנת 1832, סופח האי אליה יחד עם כל האיים הקיקלאדיים.

ב-1989 צולמו באי קטעים מהסרט הישראלי אבא גנוב 2.

== גאוגרפיה ==

=== מזג אויר ===
בנקסוס האקלים הוא ים תיכוני וגם אקלים צחיח למחצה, בהתאם למיקום. על פי התחנות של מצפה הכוכבים הלאומי של אתונה, במקומות שונים בנקסוס יש אקלים צחיח למחצה חם. לעומתו בהאזורים הפנימיים של האי הרבה יותר לחים וקרירים בחורף, בגלל גובהם הגבוה יותר.

=== חקלאות ===
נקסוס הוא האי הפורה ביותר של האיים הקיקלאדיים. יש לו אספקה טובה של מים באזור שבו המים בדרך כלל לא מספיקים. הר זאוס (1,004 מטר או 3,294 רגל) הוא הפסגה הגבוהה ביותר באיים הקיקלאדיים, ונוטה ללכוד את העננים, מה שמאפשר כמות גשמים גדולה יותר. 

החקלאות הוא מגזר כלכלי חשוב עם גידולי ירקות ופירות שונים, כמו גם גידול בקר, מה שהופך את נקסוס לאי העצמאי ביותר באיים הקיקלאדיים. נקסוס ידועה ביוון בזכות גבינת "ארסניקו נאקסו" שלה, תפוחי אדמה וקיטרון, אלכוהול לימון-הדר מקומי.

=== תיירות ===
נקסוס היא יעד תיירותי פופולרי, עם מספר אתרי ארכאולוגיה. יש בה מספר חופים, כמו אלה של אגיה אנה, אגיוס פרוקופיוס, אליקוס, קסטרקי, מיקרי ויגלה, פלאקה ואגיוס גאורגיוס, רובם ליד חורה. כמו איים קיקלדיים אחרים, נקסוס נחשבת למקום סוער ומושלם לגלישת רוח, כמו גם לגלישת עפיפונים. ישנם שבעה מועדוני ספורט באי המציעים את שני הספורט הללו ופעילויות מים אחרות.

==לקריאה נוספת==
* ברכה ריבלין, "נקסוס", בתוך: הנ"ל (עורכת), פנקס הקהילות: (10) יוון, ירושלים: יד ושם, תשנ"ט 1998, עמ' 188–190.

== קישורים חיצוניים ==

* 
* 
* 

קטגוריה:קצרמר יישובים ביוון
קטגוריה:פולייס ביוון העתיקה
קטגוריה:יוון: ערים
קטגוריה:יוון: ערי חוף
קטגוריה:איים בים התיכון
קטגוריה:האיים הקיקלאדיים
אום אל-קוטוף

אום אל-קוטוף (וגם אֻם אֶל-קֻטֻף) (בערבית: أمّ القُطُف) הוא כפר ערבי ישראלי ליד ואדי עארה, הנמצא בתחום המועצה האזורית מנשה החל משנת 1974. הכפר נקרא על שם עץ ממשפחת האלוניים, שאיכרי הכפר היו משתמשים בו לייצור כלי חקלאות. בחפירות ארכאולוגיות בתחומי הכפר התגלה מקדש מהתקופה הפרסית. כמו כן התגלו שלושה מבנים ששימשו כבתי ספר בתקופה הביזנטית. בנוסף התגלו שרידים ארכאולוגיים מהתקופות הצלבנית והממלוכית.

הכפר הוקם על ידי בני משפחת כבהא כיישוב בת של ברטעה.

==קישורים חיצוניים==

מבט ממערב על הכפר, עם הבתים המערביים של [[ברטעה על הגבעה מימין, וקציר על הגבעה הרחוקה בצד שמאל]]

==הערות שוליים==

קטגוריה:יישובים שהוקמו ב-1930
קטגוריה:יישובים ערביים בישראל
קטגוריה:המשולש
קטגוריה:רכס אמיר: יישובים
אל-עריאן

אַל עַרְיַאן (בערבית: العريان) הוא כפר ערבי באזור נחל עירון הנמצא בתחום המועצה האזורית מנשה. הכפר נוסד בשנת 1880 על ידי אחמד סולימאן, וצאצאיו מתגוררים בו גם כיום. משמעות השם היא "עירום", ומקורו מיוחס למראה השטח, שהיה מיוער בעבר, אחרי שעציו נכרתו כדי לשמש כדלק לרכבות.

אל-עריאן הוא יישוב מוכר מאז ינואר 1995. ההכרה הושגה בעקבות פעילות של המועצה האזורית מנשה, יחד עם עמותת הכפר, שהחלה ב-1987, ובמהלכה אף הוגשה עתירה לבג"ץ.

==קישורים חיצוניים==
* [https://web.archive.org/web/20130112080348/http://www.menashe.co.il/yeshuvim/el_arayan/ אל-עריאן] באתר האינטרנט של המועצה האזורית מנשה
* [http://www.maanit.org.il/viewArticle.aspx?articleID=225 אל-עריאן] באתר האינטרנט של קיבוץ מענית
* [http://www.lowshot.co.il/search.aspx?keyword=%D7%90%D7%9C+%D7%A2%D7%A8%D7%99%D7%90%D7%9F תצלומי אוויר] באתר lowshot

==הערות שוליים==

קטגוריה:יישובים ערביים בישראל
קטגוריה:המשולש
קטגוריה:יישובים שהוקמו ב-1880
מייסר

מֵ֫יסַר (בערבית: مَيْسَر) הוא כפר ערבי-ישראלי באזור המשולש, הנמצא בתחום המועצה האזורית מנשה.

== היסטוריה ==
הכפר מייסר הוקם לפני 300 שנה על ידי מוחמד אבו רקייה שהיגר למקום יחד עם אחותו ממצרים. מוחמד רכש את האדמה מקפין בזמן השלטון העות'מאני, סה"כ 500 דונם. הכפר היה חלק קטן מהחצר המערבית של קפין, הנמצאת בתחום הרשות הפלסטינית כיום. ובתוכנית חלוקת הארץ, חילק הקו-הירוק את אדמות קפין לשני חלקים. בחלקו המערבי נמצא היישוב מייסר כיום (וגם הקיבוץ הסמוך מצר).
בשנת 1965 צורף הכפר למועצה אזורית מנשה.

הכפר מייסר נקרא על שם מייסרה שהמוסלמים טוענים שבזמן הנביא מוחמד ביצע את נס המים, וקושרים את המקום שידוע בכמות מי התהום הגדולה שבו עם הדמות הזאת.

בכפר נמצא קבר עתיק מתקופת העות'מאנים, הנחשב לקדוש למוסלמים.

מייסר הוא יישוב חקלאי מייסודו, שופע במים ואתרי עתיקות. עד היום יש בכפר 50 בארות, חלקן עדיין פעילות. הכפר מקבל את המים שלו ממי התהום שמתחת לכפר. 

היום הכפר מתפרנס מעבודה חופשית ועצמאית בתחומי המקצועות החופשיים: משפטים, סיעוד, הוראה, רפואה ומכונאות בראש ובראשונה. אוכלוסייתו שוחרת שלום ולה קשרים טובים עם הקיבוצים והיישובים שסביב הכפר, במסגרת המועצה האזורית מנשה. 

הכפר שוכן בצמוד לנחל נרבתא על "שביל ישראל" ומוקף ביער מצר ומענית הכולל מסלולי אופניים, אופנועים ורכבי שטח.

הכפר נמצא בגובה 70 מטר מעל פני הים.

== אמנות בכפר מייסר ==
היישוב צמוד לקיבוץ מצר ובין שני היישובים מתקיימת מערכת יחסים טובה וארוכת שנים. ב-1972 ערכו קבוצת אמנים בהם אביטל גבע, מיכה אולמן ומשה גרשוני פרויקט אומנותי בשם פרויקט מצר-מסר בשני היישובים וביניהם. במסגרת זו חפר אולמן בור בכל אחד מן היישובים בעזרת בני נוער תושבי המקום, וביצע ביניהם החלפת אדמות סמלית. לימים צמחו עצי זית בשני האתרים, וזה שבכפר מייסר מהווה נקודת ציון בכפר.

באוקטובר 2022, בחול המועד סוכות, הוסר הלוט מעל עבודתו של הפסל יורם אפק "רוג'ום אל סלאם"<ref>הפסל נקרא תחילה "רוג'ום אל בוסתן".</ref> בתחומי הכפר, בסמוך לנחל נרבתא ולשביל ישראל. האירוע היווה חלק ממסע השלום וחנוכת הפרויקט הארצי "יד לשלום בשביל השלום" מטעם ארגון נשים עושות שלום. זהו פסל ראשון בפרויקט של שביל השלום שמתוכנן להיות שביל ישראל של השלום מהצפון ועד אילת. המקום נבחר מאותם השיקולים של שכנות טובה, והוא מתכתב עם פרויקט מצר-מסר הנזכר לעיל, שנערך 50 שנה לפניו. 

==תושבי ומשפחות הכפר==
בכפר מייסר מתגוררים כ-2,100 תושבים (נכון לשנת 2022). מספר המשפחות הוא 9, והן: 
# אבו רקייה
# עמארנה 
# אבו עביד
# אבו הדבה
# הרשה
# מסרי
# עארד֗ה
# אבו עומר
# שחאדה

==ראו גם==
* המשולש

==קישורים חיצוניים==

* [http://sites.google.com/site/meiservillage דף הבית של היישוב]

==הערות שוליים==

קטגוריה:יישובים ערביים בישראל
קטגוריה:המשולש
גבעתי (מושב)

גִּבְעָתִי הוא מושב באזור הדרום ליד אשדוד השייך למועצה אזורית באר טוביה. כביש הגישה למושב גבעתי עובר דרך מושב אמונים הסמוך.

שמו של היישוב הוא על שם חטיבת גבעתי שעצרה את צבא מצרים מכיוון דרום בזמן מלחמת העצמאות.

המושב נוסד בשנת 1950 על ידי יוצאי חטיבת הראל בפלמ"ח וכן על ידי משוחררי גדוד 53 בחטיבת גבעתי הישנה ועל ידי עולים מאיראן, עיראק ומצרים. היישוב הוקם על אדמות הכפר הערבי בית דראס, שתושביו נמלטו ממנו במהלך מלחמת העצמאות, ולא הורשו לחזור אליו לאחריה, ונקרא בתחילה 'בית-דרס', אחר כך 'מסילת עוז' ואחר כך 'ג"ן גבעתי' (שוב ע"ש גדוד 53 המפורסם).

==היסטוריה==
עם סיום מלחמת השחרור, התארגנו 42 לוחמי גבעתי במטרה ליסד מושב שיתופי, באזור בית דראס וגבעה 69, שבו נלחמו. עם שחרורם הם התיישבו בבניינים עזובים של משטרת באר טוביה. הם ניהלו משא ומתן עם הסוכנות שרצתה ליישבם במקום אחר בנגב. בשנת 1951 הם עלו בעצמם למקום שבמורד גבעה 69, הקימו אוהלים והחלו לעבד את האדמות. רק מאוחר יותר הוכר היישוב על ידי הסוכנות, והגיעו אליו תושבים נוספים.

==המושב כיום==
המושב מונה 81 נחלות. ענפי החקלאות הנפוצים הם גידולים חקלאיים, רפת ודיר.

במושב בית כנסת, מועדון נוער וצרכנייה.
רב היישוב הוא הרב אברהם חיים מזרחי, המשמש גם כשליח חב"ד במקום. רכזת הנוער היא נעה סלוקי ויו״ר המושב אייל סלוקי.

בדרום המושב, ליד בית הקברות, יש אנדרטה ואתר זיכרון לעשרים לוחמי חטיבת גבעתי שנפלו בקרבות בית דראס במלחמת העצמאות.
הבאר הראשונה במושב גבעתי

== קישורים חיצוניים ==

* 

==הערות שוליים==

קטגוריה:יישובים שהוקמו ב-1950
קטגוריה:מושבי תנועת המושבים
קטגוריה:מושבים
כריס מאלין

כריסטופר פול מאלין (באנגלית: Christopher Paul Mullin; נולד ב-30 ביולי 1963 בברוקלין ניו יורק) הוא כדורסלן עבר אמריקאי ששיחק בעמדת הסמול פורוורד בליגת ה-NBA והיה אחד הקלעים הטובים בליגה.

== ביוגרפיה וקריירה ==
את הקריירה שלו החל באוניברסיטת סנט ג'ון, ועד היום הוא שיאן המכללה כאשר בעונתו האחרונה היה שחקן העונה במכללות. בסוף אותה עונה בחרה בו גולדן סטייט ווריורס במקום השביעי בדראפט 1985. התחלת הדרך לא הייתה חלקה - הקבוצה דשדשה ומאלין התמכר לאלכוהול. כל זה השתנה כאשר מונה דון נלסון למאמן הקבוצה ולקבוצה הצטרפו טים הארדוויי ומיץ' ריצ'מונד. השלישייה זכתה לכינוי Run TMC, שהתחרז עם שמו של הרכב הראפ ראן די אם סי, שהחל לצבור תהילה ופופולריות באותה תקופה. בהנהגתם הקבוצה הפגינה כדורסל אטרקטיבי שהביא את גולדן סטייט לחצי גמר המערב ב-, ולמקום השני בבית הפאסיפי (אחרי פורטלנד טרייל בלייזרס) ב-. בשנה זו אף היה חלק מהדרים טים הראשונה, נבחרת ארצות הברית באולימפיאדת ברצלונה. בסוף עונת עבר מאלין לאינדיאנה פייסרס וסייע לה להגיע לגמר המזרח בשנים ו- ואף להגיע לגמר ה-NBA בעונת שם הפסידו ללוס אנג'לס לייקרס.
מאלין שהפך לסמלה של גולדן סטייט חזר אליה לעונה אחת ב- ולאחריה פרש ממשחק. מאז אפריל 2004 הוא משמש כנשיא הקבוצה.

ב-2011 נבחר להיכל התהילה של הכדורסל.

==קישורים חיצוניים==

* [http://www.nba.com/playerfile/chris_mullin/index.html פרופיל של השחקן], באתר ה-NBA
* 

קטגוריה:ערכים שבהם תבנית בריטניקה אינה מתאימה
קטגוריה:ניו יורק: אישים
קטגוריה:כדורסלני נבחרת ארצות הברית
קטגוריה:כדורסלנים אמריקאים
קטגוריה:כדורסלני גולדן סטייט ווריורס
קטגוריה:כדורסלני אינדיאנה פייסרס
קטגוריה:היכל התהילה של הכדורסל: כדורסלנים
קטגוריה:משתתפי משחק האולסטאר של ה-NBA
קטגוריה:כדורסלני אוניברסיטת סנט ג'ון בניו יורק
קטגוריה:כדורסלנים ב-NBA שגופייתם הופרשה
קטגוריה:חברי היכל התהילה של כדורסל המכללות
קטגוריה:אלופים אולימפיים אמריקאים: כדורסל
קטגוריה:בחירות דראפט של גולדן סטייט ווריורס
קטגוריה:כדורסלנים באולימפיאדת ברצלונה (1992)
קטגוריה:כדורסלנים באולימפיאדת לוס אנג'לס (1984)
קטגוריה:אמריקאים שנולדו ב-1963
טמפה ביי באקנירס

טמפה ביי באקנירס (באנגלית: Tampa Bay Buccaneers - שודדי הים של טמפה ביי) או בקיצור באקס היא קבוצת פוטבול בליגת ה-NFL אשר בסיסה בטמפה, פלורידה. הקבוצה, השייכת למשפחת גלזר הוקמה בשנת 1976 והצטרפה לליגה יחד עם הסיאטל סיהוקס.

==היסטוריה==
ימיו הראשונים של המועדון היו קשים. בנוסף לעובדה שהמועדון החל את דרכו בבית המערבי של ה-AFC וכבר לאחר עונה אחת הועבר לבית המרכזי של ה־NFC, הפתיחה לוותה בהפסדים רבים. את ניצחונה הראשון השיגו הבאקס רק בשבוע השלושה עשר של עונתם השנייה בליגה. כמו כן, עד לשבוע האחרון של העונה הסדירה בשנת 2002 לא הצליחה הקבוצה לנצח ולו משחק אחד שהחל בקור של ארבע מעלות צלזיוס או פחות.

הקבוצה אף קבעה מספר שיאים באגף ההפסדים בין 1976 ל-1997 הפסידה שבע עשרה פעמים לפחות עשרה משחקים בעונה. בנוסף לכל הצרות המקצועיות, גם תלבושת הקבוצה הייתה ללעג, נטען כי מדי הקבוצה נראו כקרטיב.

שנת 1995 היוותה תפנית. איש העסקים המיליארדר האמריקאי-יהודי מלקולם גלזר רכש את הקבוצה מידי יו קאלברהאוס. גלזר, שבנוסף להשקעה הכספית האדירה בקבוצה שכללה את הבאתו של טוני דאנג'י כמאמן ראשי, החליט גם לשנות את סמל הקבוצה וצבעיה הנלעגים. המדים הכתומים-לבנים הוחלפו במדים בצבעי זהב, אדום ושחור.

לקראת עונת 2020 צירפה הקבוצה את הקוורטרבק טום בריידי ואת הטייט אנד רוב גרונקובסקי.

==תארים==
בשנת 2002 עם שינוי מבנה הליגות ב-NFL ומעבר הקבוצה לבית הדרומי של ה-NFC, זכתה הקבוצה בסופרבול, בהופעתה הראשונה במעמד זה עת גברה על האוקלנד ריידרס. בגמר ה-NFC באותה העונה, ניצחו הבאקס את הפילדלפיה איגלס. 

המאמן שהוביל אותה לזכייה היה ג'ון גרודן. גם לשחקני ההגנה וורן סאפ וג'ון לינץ' היה נדבך מרכזי בהישג זה. 

פעמיים נוספות הגיעה הקבוצה לגמר ה-NFC ובשתיהן הפסידה לראמס. ב-1979 היו אלה הלוס אנג'לס ראמס ואילו ב-1999 הסנט לואיס ראמס.

מאז הזכייה בסופרבול XXXVII העפילה הקבוצה עוד שלוש פעמיים לפלייאוף, בעונת 2005 ובעונת 2007 לאחר שזכתה בראשות הבית, בשתי הפעמיים הפסידה בסיבוב הראשון. בעונת 2020 סיימה שנייה בבית והעפילה לפלייאוף מהמקום החמישי בחטיבה. היא זכתה באליפות ה-NFC והעפילה לסופרבול LV בו גברה על קנזס סיטי צ'יפס 31–9.

==קישורים חיצוניים==

* 

* 

*
קטגוריה:קבוצות NFL
קטגוריה:טמפה: מועדוני ספורט
קטגוריה:זוכי פרס ESPY: קבוצת השנה
עין חרוד איחוד

עֵין חֲרוֹד (אִחוּד) הוא קיבוץ באזור הצפון בעמק חרוד שבעמק יזרעאל השייך למועצה אזורית הגלבוע. הוא אחד משני קיבוצים שהתפלגו מקיבוץ עין חרוד.

==היסטוריה==
קיבוץ עין חרוד ההיסטורי הוקם בשנת 1921 והיה לקיבוץ הגדול הראשון בארץ ישראל. הוא הוקם ליד מעין חרוד ומכאן שמו. לאחר מכן עבר לגבעה סמוכה הנקראת "גבעת קומי" על שם הכפר הערבי 'קומיה'<ref></ref>. בשנת 1952 התפלג הקיבוץ על רקע אידאולוגי לשתי יחידות נפרדות שקיימו קיבוצים נפרדים באותו יישוב, האחת מזוהה עם מפ"ם והשנייה עם מפא"י. בהמשך הוחלט על הפרדה גמורה: האדמות והנכסים חולקו בצורה שווה בין שתי הקבוצות, ובשנת 1954 עברה הקבוצה המזוהה עם מפא"י מעט צפונה, ונפרדה משטחי המגורים של הקיבוץ ההיסטורי. קבוצה זו הקימה קיבוץ בשם עין חרוד איחוד, והקיבוץ ההיסטורי החל להיקרא מאז עין חרוד מאוחד. רוב מייסדי עין חרוד, תומכי מפא"י, עברו ל"איחוד". רוב הצעירים, תומכי מפ"ם, נשארו ב"מאוחד". עין חרוד איחוד נותר קיבוץ שיתופי עד שנת 2023.

==כלכלה==
כלכלת הקיבוץ מתבססת על חקלאות ותעשייה. בחקלאות יש לקיבוץ גידולי שדה מטעים ופרדסים, רפת מהגדולות בישראל ודיר עם כבשים שמשווקות אף לירדן ומדגה. בתעשייה בבעלות הקיבוץ מפעל מתכת בשם פלבם לייצור מטבחים תעשייתיים מנירוסטה שיש ואגף שמייצר חלקים לחיל האוויר. מפעל נוסף הוא ריקור שמייצר מכשירי קירור למצלמות אינפרא אדומות.

בתחום התיירות ואטרקציות בקיבוץ צימרים מבתי ובתי עץ עם גינון וחדר אוכל פרטי לאורחי המקום. בנוסף בקיבוץ יש אורווה לרכיבה על סוסים, בריכה לחברי ואורחי הקיבוץ, מסעדת קונדיטוריה ומאפיה. בתחום הקיבוץ שוכן המשכן לאמנות ומוזיאון למדע והיסטוריה בית שטורמן עם פוחלצים מרשימים ומוטציות ובו גם סליק ישן.

כמו בשאר הקיבוצים עוסקים חברים בעבודות חוץ.

==תרבות==
הקיבוץ שותף בבעלות יחד עם עין חרוד מאוחד, במשכן לאמנות על שם חיים אתר ובית שטורמן.

=== חגים ===
בקיבוץ מקיימים חגים חילוניים וחקלאיים לצד חגים דתיים. בקיבוץ קיים בית כנסת המשרת גם את תושבי היישובים הסמוכים.

==גלריית תמונות==
{| align=center
|<gallery widths="200px" heights="170px" perrow="3">
einharodichud01.JPG|"בית לביא" בתכנון אדריכל דוד בסט
חדר אוכל עין חרוד איחוד.jpg|חדר האוכל של הקיבוץ
בית לביא והבריכה בעין חרוד איחוד 1.jpg|בית לביא והבריכה לידו
שכונה חדשה עין חרוד איחוד.jpg|השכונה החדשה שאוכלסה ב-2017
אזור התעשייה של קיבוץ עין חרוד איחוד 01.jpg|אזור התעשייה של קיבוץ עין חרוד איחוד. ברקע גבעת המורה
</gallery>
|}

==קישורים חיצוניים==

* [https://web.archive.org/web/20170418083227/http://www.en-harod.org/cgi-webaxy/item?index אתר קיבוץ עין חרוד איחוד]
* [http://palbam.co.il/ אתר חברת פלבם]
* [http://www.romgalil.org.il/cds/491/ עין חרוד איחוד] באתר הרשות לפיתוח הגליל
* 

==הערות שוליים==

קטגוריה:יישובים שהוקמו ב-1921
קטגוריה:קיבוצים
קטגוריה:עמק חרוד
קטגוריה:עין חרוד